Når Torben Lund lukker hunden ud i haven gruer han ofte for, hvad den finder. Hans have flyder sammen med det grønne offentlige areal ved dammen midt på Egholm, hvor turister i de senere år er begyndt at sætte sig på hug, når de bliver trængende. Torben Lund elsker synet af turister, der hygger sig ved bordbænkesættene, men han holder knap så meget af det, de nogen gange efterlader. -	Sæsonen er ikke startet endnu, men den kommer. Den er lige ved at blive skidt ind, siger han. Tre kilometer til nærmeste toilet Der er ingen offentlige toiletter på den vestlige del af Egholm. Fra dammen i Egholm by er der tre kilometer til det nærmeste offentlige toilet ved Restauranten Kronborg, der ligger ved færgelejet. Det er tilsyneladende for langt, når turisterne bliver trængende efter at have spist en god frokost ved bordbænkesættene. Torben Lund har ondt af de trængende turister, men samtidig synes han også, hele situationen er komisk, og han har svært ved at tale om det uden at grine sig gennem sine svar. -	Jeg er skide ligeglad med, om folk skider herinde i krattet. Det tager regnen, men papiret blæser rundt, når det bliver tørt. Så farer det rundt med 100 kilometer i timen, og så ligger det pludselig på min græsplæne. Det gider jeg altså ikke, siger Torben Lund. Torben viser, hvor turisterne foretrække at besørge: Boom i turister Egholmerne efterlyser et offentligt toilet til turisterne. For selvom der ikke bliver krævet entré for at se Egholm-trolden, så flyder der alligevel med "brugte billetter", som egholmerne kalder det - det vil sige toiletpapir, der ligger i et rigt omfang rundt omkring turistattraktionen. Jens Thomsen, en anden beboer på Egholm, mener både at der mangler toiletter og en parkeringsplads ved Egholm by, og han vil gerne sælge et lod af sin jord til det projekt. -	Hvis man skal blive i jargonen, så er vi blevet taget med bukserne nede de seneste par år i den forstand, at vi har fået en enorm tilstrømning af gæster og turister efter corona kom. Det er virkelig kommet bag på alle, siger Jens Thomsen. Hundeposer til mennesker Hver dag er der mange besøgende, der går eller cykler turen fra færgelejet og ud  til Egholm-trolden. Turisterne vil gerne have et toilet, men nogle mener også, at man kan gøre lidt selv. Anne-Mette Dahl, der er ude på en gåtur med en veninde, mener at hundeposer også kan bruges til mennesker. -	Når man kommer herover er man jo ikke ubekendt med, at der ikke er toiletter. Så må man jo være forberedt, siger hun. Hør mere om Anne-Mette Dahls forslag i videoen her: Må ikke låne toilet Torben Lund har flere gange fundet turister, der var i gang med at knappe bukserne op i hans have. Han har også oplevet, at fremmede pludselig står midt i hans stue og spørger, om de må låne hans toilet. De første mange gange sagde han ja. Nu er han begyndt at sige nej. -	Jeg ved ikke, hvordan du ville have det, hvis der kom 50 mennesker, der skulle skide og pisse på dit toilet. Halvdelen af dem kan ikke ramme hullet. Så det gider jeg simpelthen ikke, og man tager jo heller ikke skoene af, inden man går ind, siger Torben Lund. På By- og landskabsrådmandens kontor er der rigtig gode toiletforhold, og det synes rådmanden Jan Nymark Thaysen (V) også de skal have på Egholm. -	Det lyder rigtig ulækkert. Jeg tror, noget af det værste, man kan opleve, er, at nogen har sat sig ned og lavet i en hæk. Egholmerne har i længere tid været i dialog med Aalborg Kommune om at løse problemet i ”lorte-enden” af øen, som Torben Lund beskriver det. Der er ikke kloakering på Egholm, men kommunen har nu fået en såkaldt nedsivningtilladelse, så man kan lave et toilet i den gamle skole på Egholm. Kommunen mangler dog at få på plads, hvordan og hvem, der skal stå for rengøringen af toilettet. -	Vi håber faktisk på, at vi i løbet af sommeren så hurtigt som muligt kan få det her toilet til at fungere, så nogle af sommerturisterne får mulighed for at benytte sig af det, siger Jan Nymark Thaysen. Spade og toiletpapir Indtil kommunen får rykket ud, leverer TV2 Nords gravegruppe en jordnær løsning på problemet. Vi har medbragt en spade med påmonteret toiletrulle som gave til Torben Lund. Så nu kan gæsterne i det mindste grave deres efterladenskaber ned, så ’billetterne’ ikke flyver ind i Torbens have. Torben synes, det er en fabelagtig gave. -	Jeg vil straks sætte spaden op. Jeg er spændt på, om den vil blive brugt, for det er lidt svært at grave i jorden her, siger han.

Referat:
Beboere på Egholm efterlyser toiletter. Flere turister er begyndt at sætte sig på hug i egholmernes haver eller i skovbunden, fordi der ikke er et offentligt toilet på den vestlige del af øen.